Александър Пушкин
На свобода сеяч пустинен…

Превод от руски: Давид Овадия, —

chitanka.info

На свобода сеяч пустинен…[0]

Изиде сеятель сеяти семена своя…

На свобода сеяч пустинен,

излязох рано — и преди

да зазори, с ръка невинна

посред поробени бразди

аз хвърлях животворно семе —

но само съм загубил време,

трудът ми нищо не роди…

Пасете кротичко, народи!

Не ще ви сепне боен вик.

Защо ви е да сте свободни,

стада, лишени от език,

за скотобойна само годни?

Как — без ярем! Как — без камшик!

[0] Приживе на Пушкин не е печатано. Написано през ноември 1823 г. Предизвикано е от поражението на революцията в Испания, потушена от френските войски. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.